I Nordkraft var der tændt godt op under kedlerne, da toppolitikere og vælgere torsdag mødtes til et brag af et valgtræf. Det var TV2 og TV2 Nords hidtil største samsending med mere end syv timers lang live-udsendelse fordelt imellem de to kanaler. Spørger man TV2's valgchef, Kamila Walsøe, har det været en stor succes. - Jeg har været så glad for den her dag. Det har været fantastisk at se alle de engagerede nordjyder. Der har virkelig været mange i løbet af dagen. Der kan være 400 herinde, der har måske været flere, og så har der virkelig været mange uden for, som har deltaget i vores aktiviteter, siger hun. Med sig havde hun flere kendte tv-programmer såsom ’NEWS & Co. & Partierne’, ’Valgquizzen’ med Anders Breinholt, ’Tirsdagsanalysen Live’ med Mogensen og Kristiansen og ’Højlunds Forsamlingshus’. For det er noget helt andet, når de optages blandt publikum - blandt vælgerne. - I mange debatter i tv'et er linjerne hårdt trukket op, men jeg synes, at et arrangement som dette er med til at vise, at så uenige er vi måske heller ikke. Og selvom vi er uenige, kan vi godt lave hyggelige, sjove og oplysende ting sammen. Det synes jeg, at alle vores aktiviteter i dag har båret præg af, siger Kamila Walsøe. 'Bland selv-regering' En af ambitionerne for valgtræffet var blandt andet, at det skulle gøre vælgerne klogere på, hvor de skulle sætte deres kryds på tirsdag. - Jeg synes, vi lykkes med at bringe den demokratiske samtale mellem borger og politikere. Der er mange partier, man skal forholde sig til, men jeg synes, at vi har gjort vores. Her har man kunne møde hinanden med sine forskelligheder og uenigheder. I og omkring Nordkraft var der rig mulighed for at lære de forskellige partier bedre at kende og blande sin egen regering så at sige. TV2 ECHO havde nemlig matchet partierne med hver deres type slik og en tilhørende satirisk men passende beskrivelse. Det var blot én af mange populære aktiviteter, som de mange nordjyder deltog i. Selvom Valgtræffet har nået sin afslutning, venter det næste arrangement lige rundt om hjørnet for TV2's valgchef. - Det er heldigvis ikke slut endnu, siger Kamila Walsøe, hvis næste projekt bliver at afvikle partilederdebatten på Christiansborg på mandag den 31. oktober.

Referat:
Torsdag kulminerede mange måneders forberedelse, da mere end 400 nordjyder var mødt op i Kedelhallen i Nordkraft for at deltage i Valgtræffet.